Page:Underwoods, Stevenson, 1887.djvu/130

106 What you would like's a palace ha',

Or Sinday parlour dink an' braw

Wi' a' things ordered in a raw

By denty leddies.

Weel, than, ye cannae hae't: that's a'

That to be said is.

An' since at life ye've taen the grue,

An' winnae blithely hirsle through,

Ye've fund the very thing to do—

That's to drink speerit;

An' shüne we'll hear the last o' you—

An' blithe to hear it!

The shoon ye coft, the life ye lead,

Ithers will heir when aince ye're deid;

They'll heir your tasteless bite o' breid,

An' find it sappy;

They'll to your dulefü' house succeed,

An' there be happy.